**СМЪРТЕН ИНЦИДЕНТ, ПРИЧИНЕН ОТ ТЕЖКИ ИЗГАРЯНИЯ**

**I. Обстоятелства**

В края на работната смяна след почистване на галванична вана пострадалият тръгва по пътека за обслужване, намираща се между два реда галванични вани. Подхлъзва се, губи равновесие и падайки ръцете му попадат в работеща вана, пълна с около 70% разтвор на натриева основа. В резултат на това ръцете и част от тялото му са получили изгаряния.

Служители на предприятието са му оказали долекарска помощ, а по-късно с медицински екип е настанен в болнично заведение с първоначална констатация на лекарите за изгаряния около 60 – 70%, но след няколко дена пострадалият е починал.

**II. Причини за злополуката, нарушени нормативните актове и лица допуснали нарушения:**

1. Гумената постелка на пътеката за обслужване на цианови вани в галванично отделение на цеха на места е скъсана и запретната нагоре, което създава риск от спъване на работещите, в нарушение на изискването на чл. 28, ал. 1 от Наредба № 7 от 23 септември 1999 за минималните изисквания за здравословни и безопасни условия на труд на работните места и при използване на работното оборудване. /ДВ бр.88/1999г./.

2. При извършения оглед на работното място и от разговорите с непреките свидетели на злополуката се установи, че пострадалият не е използвал осигурените ЛПС /гумени ботуши и предпазна престилка/ при обслужването на цианови вани в галванично отделение. Тези ЛПС са определени в списък на работодателя и в информационните листове по безопасност на опасните химични вещества, съдържащи се в електролитния разтвор. Към момента на злополуката работодателяt е допуснал до местата, където съществува сериозна или специфична опасност за здравето и живота, пострадалият, който не е подходящо екипиран, да полага труд, в нарушение на изискването на чл. 16, ал.1, т. 7 от Закона за здравословни и безопасни условия на труд /ДВ, бр.124/97г./.

3. При химичното и електрохимично обезмасляване и при нанасянето на галванични покрития се използват различни опасни химични вещества в определена комбинация. Например разтвор за електролитно обезмасляване, съдържащ натриев карбонат, натриев силикат разтвор /водно стъкло/ и други. При дейности, включващи експозиция на няколко опасни химични вещества на работното място, работодателят не е оценил комбинираното им действие, в нарушение на изискването на чл. 6, ал. 1 от Наредба №13 от 30 декември 2003г. за защита на работещите от рискове, свързани с експозиция на химични агенти при работа /обн. ДВ, бр.8 от 2004г. и изм./.

4. При извършване оценката на риска за здравето и безопасността на работещите в цеха не са взети предвид опасните свойства на химичните агенти, данните от информационните листове за безопасност за химичните агенти, предоставени от производителя, степента, видът и продължителността на експозицията, условията на работа с опасните химични агенти, тяхното количество и ефектът от предпазните мерки, които са предприети или следва да бъдат предприети, в нарушение на изискването на чл. 3, ал.2, т. т. 1, 2, 3, 4 и 6 от Наредба № 13 от 30 декември 2003г. за защита на работещите от рискове, свързани с експозиция на химични агенти при работа /обн. ДВ, бр.8 от 2004г. и изм./.

5. При извършване оценката на риска за здравето и безопасността на работещите в цеха не са взети предвид ремонтните дейности, непланираните, но предвидими събития, възможностите за възникване на промишлени аварии и дейностите, които могат да доведат по други причини до неблагоприятни ефекти върху здравето и безопасността, въпреки предприетите технически мерки, в нарушение на изискването на чл. 5 от Наредба № 13 от 30 декември 2003г. за защита на работещите от рискове, свързани с експозиция на химични агенти при работа /обн. ДВ, бр.8 от 2004г. и изм./.

6. Работодателят не е изготвил план за действие за предотвратяване и ликвидиране на аварии, инциденти и злополуки, свързани с опасните химични агенти на работните места в цеха, в нарушение на изискването на чл. 12, ал.1 от Наредба № 13 от 30 декември 2003г. за защита на работещите от рискове, свързани с експозиция на химични агенти при работа /обн. ДВ, бр.8 от 2004г. и изм./.

7. Работодателят не е осигурил на работещите в цеха обучение и информация за съответните предпазни мерки и действията, които трябва да се предприемат за самозащита, както и за защита на останалите работещи и за даването на първа помощ, в нарушение на изискването на чл. 13, т. 3 от Наредба № 13 от 30 декември 2003г. за защита на работещите от рискове, свързани с експозиция на химични агенти при работа /обн. ДВ, бр.8 от 2004г. и изм./. По време на проверката са констатирани и други нарушения, нямащи пряко отношение към трудовата злополука.

**III. Предприети мерки:**

Дадени са предписания за всяко констатирано нарушение и е потърсена административно наказателна отговорност на работодателя за непредприети мерки от страна на работодателя за предпазване на упълномощените работещи при влизане в опасните зони, в нарушение разпоредбата на чл.52, ал.1, т.3 от Наредба №7.